Комиссия

	(Сатирик әсәрләр конкурсы) 	 Чираттагы каралуда Безнең Гариф —  Ун ел элек кулсыз калды, Хәзер гарип.   Комиссия әгъзалары —  Биш хатын-кыз. Чишендереп капшадылар —  Нигә кулсыз!? Сораштылар: кайда үстең? Кайда тудың? Ә хатының кайда эшли? Ничә улың?   Кызың нинди күлмәк киеп Йөри эшкә? Оныгыңның машинасы Нинди төстә?   Киңәшәләр: ышаныч юк Гарипләргә... Йөрсен килеп ел да, диләр Табибларга.   Биреп торыйк группаның Өченчесен. Кулын кисеп берәр җиргә Яшермәсен. Берәр елда, бәлки кулы Үсәр тагын: Үлчәделәр гарип кулның Калган ягын.   Комиссия һәр ел шулай Эш башкара... Ышанмасаң, әнә, Гариф —  Сорап кара! 
	Нурислам АЙБУЛАТОВ	
Казан утлары

	№ 4 |  	


